b'\n_START_ARTICLE_\nMarianne Sj\xc3\xb6blom\n_START_PARAGRAPH_\nMarianne Sophie Purin (o.s. Sj\xc3\xb6blom, 22. marraskuuta 1933 Helsinki \xe2\x80\x93 10. lokakuuta 2014 Malans, Sveitsi) oli suomalainen miekkailija._NEWLINE_Marianne Sj\xc3\xb6blom edusti Suomea miekkailijana Helsingin olympialaisissa 1952. H\xc3\xa4n oli Maggie Kalkan ja Taimi Mattssonin ohella ensimm\xc3\xa4inen olympialaisissa kilpaillut suomalainen naismiekkailija. Kaikki karsiutuivat florettimiekkailun alkueriss\xc3\xa4. Maailmanmestaruuskilpailuihin Sj\xc3\xb6blom osallistui vuonna 1953._NEWLINE_Kotimaassa Sj\xc3\xb6blom edusti Helsingin Miekkailijoita ja voitti floretilla henkil\xc3\xb6kohtaisen Suomen mestaruuden vuonna 1954 sek\xc3\xa4 useita joukkuemestaruuksia._NEWLINE_Marianne Sj\xc3\xb6blom asui my\xc3\xb6hemmin Sveitsiss\xc3\xa4. H\xc3\xa4nen is\xc3\xa4ns\xc3\xa4 Nils Sj\xc3\xb6blom ja veljens\xc3\xa4 Nils-Robert Sj\xc3\xb6blom olivat my\xc3\xb6s aikanaan Suomen parhaita miekkailijoita.'